《九日同林宪副许给谏登明昌塔拜高皇帝玉音》
明代·王弘诲

重阳风雨满城边，一笑登临万象先。玉旨辉煌天九五，珠崖浩瀚地三千。

文明此日开昌运，颂述于时籍大贤。宝刹云浮空外矗，綵幡风动雾中翩。

赤乌僧定知何日，白马经驼是几年。老我升高还自下，从君顾后又瞻前。

东来紫气函关满，南望青松短壑悬。落帽风流知尚健，看花宁惜几留连。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。